અમદાવાદઃ હાર્દિક પટેલ ઉપવાસના 19માં દિવસે પારણા કરી લેશે તેવી જાહેરાત પાસ તરફથી કરવામાં આવી છે. આ અંગેની માહિતી પાસના કન્વીનર મનોજ પનારાએ આપી હતી. આ અંગે પાટીદાર અગ્રણી તેમજ હાર્દિકના વિવિધ મુદ્દાઓને લઈને સરકારમાં રજુઆત કરનારા સી.કે. પટેલે પ્રતિક્રિયા આપતા કહ્યું કે, પાટીદાર સમાજ માટે આજનો દિવસ સોનેરી છે. હાર્દિકે સમાજની લાગણીને માન રાખીને પારણાં કરી લેવાની જાહેરાત કરી છે તે સારી વાત છે. નોંધનીય છે કે ચોથી સપ્ટેમ્બરના રોજ પાટીદાર સમાજની સંસ્થાઓ અને સરકારના મંત્રીઓ સાથે વાટાઘાટો કરનારા સી. કે. પટેલને પાટીદાર અનામત આંદોલન સમિતિએ સરકારના એજન્ટ ગણાવ્યા હતા.